b'\n_START_ARTICLE_\nDima Slobodeniouk\n_START_PARAGRAPH_\nDima Slobodeniouk tai Slobodenjuk (\xd0\x94\xd0\xb8\xd0\xbca \xd0\xa1\xd0\xbb\xd0\xbe\xd0\xb1\xd0\xbe\xd0\xb4\xd0\xb5\xd0\xbd\xd1\x8e\xd0\xba; s. 1975, \xd0\x94\xd0\xbc\xd0\xb8\xd1\x82\xd1\x80\xd0\xb8\xd0\xb9 eli Dmitri ) on suomalainen, ven\xc3\xa4l\xc3\xa4issyntyinen kapellimestari, joka tuli Suomeen 16-vuotiaana._NEWLINE_Dima Slobodeniouk aloitti viulunsoiton opinnot Moskovassa ja jatkoi niit\xc3\xa4 Keski-Suomen Konservatoriossa ja Sibelius-Akatemiassa. Sibelius-Akatemian kapellimestariluokalla h\xc3\xa4n opiskeli Leif Segerstamin, Jorma Panulan ja Atso Almilan oppilaana. Slobodeniouk sijoittui 2002 kolmen parhaan joukkoon Lontoon kansainv\xc3\xa4lisess\xc3\xa4 Donatella Flick -kapellimestarikilpailussa._NEWLINE_Slobodeniouk oli Kymi Sinfoniettan ja Vaasan kaupunginorkesterin p\xc3\xa4\xc3\xa4vierailija 2004\xe2\x80\x932006. Vuosina 2005\xe2\x80\x932008 h\xc3\xa4n oli Oulu Sinfonian taiteellinen johtaja. Vuonna 2013 h\xc3\xa4n aloitti Galician sinfoniaorkesterin taiteellisena johtajana, ja syksyll\xc3\xa4 2016 Sinfonia Lahden ylikapellimestarina ja orkesterin vuosittaisen Sibelius-festivaalin taiteellisena johtajana. H\xc3\xa4n on toiminut Korsholman musiikkijuhlien taiteellisena johtajana 2007 ja 2009. _NEWLINE_Slobodeniouk on vieraillut johtamassa useimpia suomalaisia orkestereita ja lis\xc3\xa4ksi Pohjoismaissa, Saksassa ja Englannissa. H\xc3\xa4n on johtanut usein Tukholman kuninkaallisessa oopperassa. Slobodeniouk on levytt\xc3\xa4nyt BIS-levymerkille mm. Sebastian Fagerlundin musiikkia.'